Taramot dal 1976 in Friûl
Ai 6 di Mai dal 1976, a lis 9.00.12 di sere, il Friûl al fo strucât di une fuarte scjassade di taramot, l'orcolat che al jere za inte memorie dai furlans. L'epicentri al fo locât intal comun di Glemone, e cheste aree e fo la plui colpide; Glemone, Montenars, Vençon, Osôf, Majan e tancj altris comuns a deventarin famôs purtrop pe distruzion cuasi totâl. I muarts in dut a forin 982, lis personis coinvoltis, restadis cence un tet 60.000; la scjassade e rive al grât 6,4 de scjale Richter, X grât de Scjale Mercalli. Lis scossis continuarin par plui mês, rindint lis condizions di chei puescj un grum duris, in particolâr in Setembar, cuant che ai 11 e ai 15 si regjistrarin scossis fin al VIII grât de Scjale Mercalli. Ma ancje se i esperts a disevin che si veve di mandâ la int a vivi in gnovis citâts dongje Udin, i furlans no i croderin mai e pensarin subit a tornâ a fâ sù paîs, fabrichis e glesiis dulà che a jerin prime di chê volte.
fur_Latn fur_Latn